വ്യാജ സമ്മതപത്രത്തിന്റെ പേരില് ജോലി നഷ്ടപ്പെട്ട യുവതിക്കു ഒടുവില് പിഎസ്സി നിയമന ശിപാര്ശ കോട്ടയം: വ്യാജ സമ്മതപത്രത്തിന്റെ പേരില് ജോലി നഷ്ടപ്പെട്ട പത്തനംതിട്ട മല്ലപ്പള്ളി സ്വദേശിനി എസ്. ശ്രീജക്ക് പിഎസ്സി നിയമന ശിപാര്ശ നല്കി. ഇന്നലെ ഉച്ചയ്ക്ക് 12ന് കോട്ടയം ദേവലോകത്തുളള ജില്ല പിഎസ്സി ഓഫീസില് ഹാജരായാണ് നിയമന ശിപാര്ശ കൈപ്പറ്റിയത്. സിവില് സപ്ലൈസ് കോര്പറേഷനില് അസിസ്റ്റന്റ് സെയില്സ്മാന് തസ്തികയിലേക്കാണ് നിയമനം. ശ്രീജയുടെ പേരില് ജോലി വേണ്ടെന്നു മറ്റൊരാള് എഴുതി നല്കിയതിന്റെ പേരിലാണ് ശ്രീജക്ക് നിയമനം നഷ്ടമായത്. സപ്ലൈകോ അസിസ്റ്റന്റ് സെയില്സ്മാന് തസ്തികയിലേക്കുള്ള കോട്ടയം ജില്ലയിലെ റാങ്ക്ലിസ്റ്റില് 233ാം റാങ്ക് നേടിയ ശ്രീജ, 268ാം റാങ്ക് വരെയുള്ളവര്ക്ക് നിയമനം ലഭിച്ചതിനെ തുടര്ന്നാണ് പിഎസ്സി ഓഫീസില് അന്വേഷണം നടത്തിയത്. തനിക്ക് സര്ക്കാര് ജോലിയുള്ളതിനാല് ഈ ജോലി ആവശ്യമില്ലെന്ന് ശ്രീജ സമ്മതപത്രം നല്കിയിരുന്നതായി പിഎസ്സി ഓഫീസ് അധികൃതര് അറിയിച്ചു. എന്നാല് ജോലിയില്ലാത്ത ശ്രീജ അത്തരത്തിലൊരു സമ്മതപത്രം നല്കിയിരുന്നില്ല. തുടര്ന്ന് പിഎസ്സി ഓഫീസില് പരാതി നല്കി. ജില്ലാ പോലീസ് ചീഫിനും അന്വേഷണം ആവശ്യപ്പെട്ട് പരാതി നല്കിയിരുന്നു. അന്വേഷണത്തില് റാങ്ക് ലിസ്റ്റിലുള്പ്പെട്ട കൊല്ലം സ്വദേശി ആവശ്യപ്പെട്ടതിനെ തുടര്ന്ന് മൈനാഗപ്പള്ളി സ്വദേശിയായ എസ്. ശ്രീജയാണ് സമ്മതപത്രം നല്കിയതെന്ന് കണ്ടെത്തി. ഇരുവരുടെയും പേരും ഇനീഷ്യലും മാത്രമല്ല ജനനതീയതിയും ഒന്നായിരുന്നു. മൈനാഗപ്പള്ളി സ്വദേശിനി സിവില് സപ്ലൈസ് അസിസ്റ്റന്റ് സെയില്സ്മാന് പരീക്ഷ എഴുതിയിരുന്നില്ല. റാങ്ക് ലിസ്റ്റില് തന്റെ പേരുണ്ടെന്നു തെറ്റിധരിപ്പിച്ചാണ് സമ്മതപത്രം എഴുതി വാങ്ങിയതെന്നാണു റവന്യു വകുപ്പില് ഇപ്പോള് ജോലിചെയ്യുന്ന ഇവരുടെ വിശദീകരണം. പിഎസ്സിയുടെ എല്ലാ പരീക്ഷകളും എഴുതുന്ന ഇവര് സെയില്സ്മാന് പരീക്ഷയും എഴുതിയിരുന്നതായാണ് വിശ്വസിച്ചിരുന്നത്. റാങ്ക് ലിസ്റ്റില് പേരു കണ്ടപ്പോള് നിലവില് സര്ക്കാര് ജോലി ലഭിച്ച ഇവര് ജോലി വേണ്ടന്ന് എഴുതി നല്കുകയായിരുന്നുവെന്നും പറയുന്നു.